Everage Richardson skoraði 38 stig og tók 10 fráköst . sunnlenska.is / Guðmundur Karl Hamar vann nauman sigur á Sindra og Selfoss tapaði gegn Breiðabliki í leikjum kvöldsins í 1. deild karla í körfubolta . Hamar og Sindri mættust í Hveragerði og var leikurinn jafn framan af en í 2. leikhluta tóku Hvergerðingar af skarið og náðu góðu forskoti , 58 - 45 í hálfleik . Sindramenn komu til baka í seinni hálfleik og í 4. leikhluta náðu þeir 16 - 2 áhlaupi og breyttu þar stöðunni úr 92 - 80 í 94 - 96 . Hamarsmenn héldu haus í lokin , skoruðu síðustu fimm stigin og sigruðu 99 - 96 . Everage Richardson var bestur í liði Hamars , skoraði 38 stig og tók 10 fráköst . Ragnar Ragnarsson skoraði 16 stig og Pálmi Geir Jónsson skoraði 14 stig og tók 11 fráköst . Selfyssingar áttu erfitt uppdráttar þegar Breiðablik kom í heimsókn í Gjánna . Gestirnir voru sterkari í fyrri hálfleik og leiddu 32 - 50 í leikhléi . Seinni hálfleikurinn var jafnari en forskot Blikanna öruggt og lokatölur urðu 76 - 93 . Christian Cunningham var bestir hjá Selfyssingum með 21 stig og 14 fráköst og Kristijan Vladovic skoraði 20 stig og stal 8 boltum . Hamar er í efsta sæti deildarinnar með 16 stig , eins og Breiðablik og Höttur , en Selfoss er í 6. sæti með 6 stig .